वैसे एक बात बताऊं. टीवी न्यूज चैनलों की प्रोग्रामिंग में भेड़चाल बहुत है. कोई शो हिट हुआ नहीं कि उससे मिलते-जुलते या फिर ठीक वैसे ही शोज दूसरे चैनल लॉन्च कर देते हैं. मुझे याद है. तब मैं न्यूज 24 में था और सुप्रिय प्रसाद तथा सुभाष कदम के नेतृत्व में हिंदी टीवी न्यूज इंडस्ट्री का 100 खबरें देने वाला पहला शो यानी -न्यूज शतक- लॉन्च किया गया था. इसके तहत सिर्फ 15 मिनट में 100 खबरें देनी थीं. ये एक चैलेंजिंग काम था क्योंकि 100 खबरों के लिए विजुअल जुटाना भी आसान नहीं था. हिसाब-किताब लगाकर इसे संभव किया गया और ये शो हिट रहा. इसके बाद तो दूसरे चैनल भी भेड़चाल में लग गए.